**ÅRSBERETNING FOR 2013**

1. Styrets sammensetning i 2013:
	1. Leder: Per Aaserud Medlemmene
	2. Nestleder: Boyd Hermansen Snarøykilens Venner
	3. Kasserer: Kristine Schüssler Snarøen Vel
	4. Sekretær: Bjørn Haakon bakken Medlemmene
	5. Havnesjef: Ulf Arnesen Snarøykilens Venner
	6. Styremedlem: Arne Nielsen Snarøen Vel
	7. Styremedlem: Øyvind Pedersen Medlemmene
	8. Styremedlem: Hans Petter Kvalø Snarøen Sjøspeidergruppe

1. Foreningens drift – styrets beretning:
	1. Snarøykilen Båthavn hadde per 31.12.2013 181 medlemmer, noe som er en nedgang på 13 medlemmer fra forrige år. Nedgangen i medlemsmassen skyldes i hovedsak en kritisk gjennomgang av medlemsmassen (reskontroen) ved årets slutt med ønske om å slette ‘ikke betalende medlemmer’’ som heller ikke har disponert bøye og/eller jolleplass.
	2. Det har i løpet av året vært avholdt tre styremøter samt en vår og en høstdugnad. Den tekniske kvaliteten på båthavnen må sies og være god selv om vi også denne sesongen har slitt med avdrift på noen bøyer. Stoppekranen i ferskvannskummen på Ankerbrygga er byttet, mens bommer og bryggefester på bryggene i Sivbukta vil bli forsterket. Nye fyrlykter, rød og grønn, på hhv babord og styrbord innseiling ved Amerikaskjæret er innkjøpt og vil bli montert til våren. Nevnte fyrlykter vil erstatte ødelagt rød fyrlykt ved Amerikaskjæret. Videre er det laget nye nummerskilt i aluminium som vil bli montert på samtlige bøyer. Det kan for øvrig meldes at brygger og joller er tilfredsstillende vedlikeholdt i perioden.
	3. Snarøykilen Båthavn er i ferd med å innfase et nytt system for å administrere medlemmer, bøye, jolleplasser samt fakturering. Systemet vil bli levert av Xmarina, som også har levert tilsvarende systemer til Blommenholm Båtforening, Ullern Båtforening, Leangkollen Båtforening, Frognerkilen Båtforening og Oppegård Båtforening. Administrasjonssystemet er basert på SMS kontakt med medlemmene, noe som vil forenkle kommunikasjonen med medlemmene i forhold til dagens situasjon med e-mail som stadig endres. Oppstartskostnaden for systemet vil være cirka NOK 30,000, i tillegg vil det påløpe en årlig driftskostnad på cirka NOK 10,000. og eventuelt en regnskapskostnad på cirka 3,000 per år. Administrasjonssystemet vil bli konfigurert med en ‘’åpen hjemmeside’’ med link via Snarøen Vel sin hjemmeside samt en ‘’lukket min side’’ for medlemmene.
	4. Snarøykilen Båthavn er endelig på nett da vi har inngått en avtale med Snarøen Vel hvor relevant informasjon om båthavnen nå finnes på hjemmesiden til Snarøen Vel. (snaroenvel.no). Informasjon om styrets medlemmer, kontingent og havneutgifter, søknadsfrister for bøye/jolleplass, søknadskjema for bøye/jolleplass, havneregler, referat fra årsmøtet og vedtekter finnes under vignetten Snarøykilen Båthavn.
	5. I forbindelse med innføring av nytt administrasjonssystem, inneholdende bøye/jollekart med navn på bruker, har styret vedtatt å gjennomføre en full gjennomgang av tildelte bøye og jolleplasser. Hensikten er å sikre at tildelte jolle/bøyeplasser faktisk benyttes av rett leietager og at det ikke finnes en skjult reserve av utleide, men ikke benyttede jolle/bøyeplasser. En bedre kontroll med bruken av jolle/bøyeplasser er nødvendig da styret forventer en økt pågang av medlemmer i årene som kommer som følge av utbyggingen på Fornebu. For sesongen 2013 fikk alle søkere innvilget sine søknader om jolle/bøyeplass. Snarøykilen Båthavn disponerer totalt 124 bøyeplasser og 44 jolleplasser. Ved årets utgang hadde vi 2 ledige jolleplasser i Tranga og Ankerbrygga samt 4 ledige plasser i Sivbukta. Videre hadde vi 4 ledige bøyeplasser i indre havn og 16 ledige plasser i ytre havn.
	6. Snarøykilen Båthavn har for tiden ingen gyldig avtale med Bærum Kommune for leie av vannspeilet i Snarøykilen. Ved fornyelse av tidligere avtale per 01.01.2013 forlangte Bærum Kommune svært overaskende at Snarøykilen Båthavn for fremtiden skulle betale en årlig leie for vannspeilet tilsvarende NOK 50,000 per år. Styret har ved gjentatte anledninger bedt kommunen om en redegjørelse for bakgrunnen og beregningsgrunnlaget for en slik kommunal avgift, dessverre uten tilbakemelding fra Bærum Kommune ved Havnesjef Leiv Henry Moe. Styret har holdt Snarøen Vel, som vår nærmeste foresatte, løpende orientert om den manglende fremdriften i saken, samtidig som Snarøykilen Båthavn har fortsatt sitt normale virke, dog uten noen gyldig avtale med Bærum Kommune.
2. Økonomi:

	1. Foreningens økonomi er som det fremgår av vedlagte resultatregnskapet meget god med et årsresultat for 2013 på NOK 66,402 og en EK på 524,209.

Årets overskudd er i sin helhet foreslått overført til EK. Styret forventer en videre økning av EK for de kommende årene da ingen større investeringer eller oppgraderinger er nært forestående.

* 1. Budsjett: Styrets budsjettforslag for 2014 vil bli fremlagt på årsmøtet Tirsdag 25 Februar.

1. Innkomne forslag:
	1. Det er kun innkommet 1 skriftlig forslag til årsmøtet ved at styret i Snarøykilen Båthavn har fremmet forslag om vedtektsendring som følger:

Endring av Snarøykilen Båthavns vedtekter, § 13:

Bakgrunn:
Styret i Snarøykilen Båthavn ønsker en endring av §13 i vedtektene for Snarøykilen Båthavn, motivert ut fra et behov om å gjøre styrerepresentasjonen mer tidsmessig. Styret er av den oppfatning at styreplassene i Snarøykilen Båthavn i størst mulig grad bør bekles av båthavnens medlemmer samt organisasjoner som oppleves som relevante og nærstående i forhold til båthavnens drift og virke, som Snarøen Vel og Snarøen Sjøspeidergruppe. Forslaget til vedtektsendring innebærer at de to (2) styreplassene som besittes av Snarøykilens Venner overføres til hhv Snarøykilen Båthavn (medlemmene) og Snarøen Vel med en (1) styreplass vær. Snarøykilens Venner er ikke lenger en operativ organisasjon, samtidig som dens medlemsmasse er svært begrenset. Styret er derfor av den oppfatning at Snarøykilens Venner ikke lenger er en relevant eller nærstående organisasjon i forhold til Snarøykilen Båthavns drift og virke.

Styret foreslår derfor følgende endring gjort gjeldende for § 13 i vedtektene for Snarøykilen Båthavn:

*(start)*
Foreningen skal ha et styre bestående av 7 medlemmer som følger:

3 personer valgt av Styret i Snarøen Vel

1 person valgt av Snarøens Sjøspeidergruppe

3 personer valgt på årsmøtet i Snarøykilen Båthavn.  Det velges årlig og rullerende hhv 2 personer og 1 person for en periode på 2 år for å sikre kontinuitet i styret.

På årsmøtet velges også en vararepresentant for de årsmøtevalgte (medlemmene) for en periode på 1 år.
*(slutt)*

 Styret

 Snarøya 11.02.2014